Charlotte Dyremose (KF), 2008-04-04:
Det er jo lige, før man kan sige, at det her med vejledningsindsatsen er hele forudsætningen for det meste af det, vi laver på uddannelsesområdet, for hvis ikke vi får vejledt unge mennesker til at ende på den rigtige hylde, så de ender med enten at falde fra eller at vælge en anden uddannelse, så er alt det, vi gør for at styrke hele uddannelsesområdet, jo ligegyldigt, fristes man næsten til at sige; de falder jo fra alligevel.
Derfor er vejledningsindsatsen noget af det allervigtigste, vi overhovedet kan beskæftige os med i Uddannelsesudvalget på uddannelsesområdet.
Derfor er det også utrolig vigtigt, at vi løbende reviderer vejledningsindsatsen.
Den ændring, der ligger her, hvor vi netop tager udgangspunkt i anbefalingerne fra bl.a. EVA, synes vi fra konservativ side
ser rigtig god ud.
Vi glæder os ligesom andre partier også til at se, hvad man kan finde på af alternative muligheder i de kommuner, hvor man måtte bede om at få adgang til det.
Det er vi også enige i fra konservativ side.
Jeg føler mig dog lidt kaldet til at sige, at det altså ikke betyder, at vi så nu bare skal holde op med at vejlede dem, der godt selv kan gætte sig til, hvad de måske kunne finde på at gennemføre af uddannelse.
For så ender det måske lidt for nemt med det her med, at når man så har en ingeniør i familien, bliver man ingeniør, for det kender man.
Det vil være så frygtelig synd, hvis man ender på den forkerte hylde, fordi man ikke fik den rigtige vejledning - også i de tilfælde, hvor man godt kan klare uddannelsen og nok skal komme igennem.
Men det er altså utrolig vigtigt, at der er adgang til god og ordentlig vejledning og også brobygning for den sags skyld - det har også været nævnt her - for alle elever, så man er helt sikker på, at man ender på den rigtige hylde og helst gør det i første hug.
Der er ingen grund til, at unge mennesker skal starte på en forkert uddannelse; det er spild af deres tid.
Så derfor er der fra konservativ side stor opbakning til det her forslag og også til den erfaringsopsamling, der skal laves, og muligheden for, at vi også som beslutningstagere skal have et så godt kendskab som muligt til, hvad det er for nogle erfaringer, man gør sig udeomkring.
Det er utrolig vigtigt, at vi ved herinde på Christiansborg, hvad det er for nogle erfaringer, der bliver gjort - både der, hvor man følger intentionerne, og der, hvor man ikke gør det.
Jeg var her forleden dag udsat for en far, der temmelig ophidset kontaktede mig og sagde, at han nu havde fået at vide af det lokale UU-center, at han godt kunne blande sig uden om sin datters uddannelse, for de havde fundet ud af, hvad hun skulle.
Og det er selvfølgelig en af de ting, som vi også er nødt til at sikre os at man husker ude rundtomkring: at forældrene altså også er vigtige medspillere i det her med vejledningsindsatsen.
Der er helt sikkert basis for det, nu hvor der på så få år er sket så meget nyt på det her vejledningsområde, som der jo er, fordi vi i den her regering har taget så grundigt fat om det her område.
Det er så klart, at der også er behov for, at vi får noget erfaringsopsamling, og at vi som beslutningstagere får kendskab til resultaterne ude rundtomkring, for det er den eneste måde, hvorpå vi fortsat kan sikre en justering af området og dermed også, at vi forhåbentlig på et tidspunkt ender med at have fundet den model, der gør, at alle får den rigtige vejledning.